Johan C. Løken

Bakgrunn og yrkeskarriere

Han ble født i Elverum i 1944, som sønn av gårdbruker Asbjørn Løken (1898–1963) og husmor Tora Eig (1897–1977). Han tok examen artium i 1964 og var elev ved jordbrukslinjen og skogbrukslinjen ved Jønsberg landbruksskole i henholdsvis 1965 og 1966. Løken var forstkandidat fra Norges landbrukshøgskole fra 1969. Han avtjente verneplikt ved Systemgruppen ved Forsvarets forskningsinstitutt i 1970.
Han var gårdbruker på Hvarstad gård i Heradsbygd i Elverum fra 1964. I 1970-årene utførte han konsulentoppdrag for Norges Industriforbund, Norges landbrukshøgskole, Norges landbruksvitenskapelige forskningsråd og Norges Rederiforbund. Fra 1994 drev han også konsulentvirksomhet i Johan C. AS.
Løken var formann i rådet for Distriktenes Utbyggingsfond 1978–1981, styreformann i Elverum Elektrisitetsverk 1979–1981, styreleder i stiftelsen Norsk Hestesenter 1994–2009, styreformann i Brødrene Sundt Verktøimaskinfabrik AS fra 1994, styreformann i Dimensions AS fra 1996, styreformann i Elverumslig AS 1996–2002, styreformann i Johan C. AS fra 1998, styreformann i forsikringsselskapet Skogbrand 1998–2003, styreleder i Dimensions Agri Technology AS (DAT) fra 1999, styreleder i Graminor AS fra 2001, styreleder i Forsvarets forskningsinstitutt fra 2004, styreleder i Stiftelsen BIOINN fra 2006 samt styreleder i Det norske Skogselskap fra 2008.
Han ledet dessuten utvalget for utredning av jordskifterettens stilling og funksjoner 2000–2002 (NOU 2002:29).

Politisk arbeid

I ungdomstiden var han aktiv i Unge Høyre, og Løken var formann i Elverum Unge Høyre 1963–1964, formann i Hedmark Unge Høyre 1964–1965 og medlem av Unge Høyres sentralstyre 1967–1971. I studietiden var han dessuten formann i Ås Konservative Studentforum 1967–1968 og dermed også medlem av Norges Konservative Studenterforbunds landsstyre.
Lokalt var han medlem av Elverum kommunestyre 1971–1979 og Hedmark fylkesutvalg 1979–1981, og han bekledte verv som formann i Elverum Høyre 1974–1976 og formann i Hedmark Høyre 1976–1982. På landsplan var han medlem av Høyres utenrikspolitiske støttegruppe 1971–1976, sekretær i Høyres landbrukspolitiske utvalg 1972–1974. Han var også medlem av Høyres programkomité foran stortingsvalget 1981.
Løken var 1. vararepresentant til Stortinget fra Hedmark 1977–1981 og fast innvalgt representant 1981–1993. Den 14. oktober 1981 tiltrådte han som statsråd i Landbruksdepartementet i Kåre Willochs regjering, og Åse-Marit Dobloug møtte i Løkens sted på Stortinget. Løken var regjeringens nest yngste statsråd, etter 33-årige Arne Skauge, med sine 37 år ved tiltredelsen. Løken var forøvrig også Høyres første landbruksminister siden 1928. Med seg i departementet som statssekretær fikk han jordskiftedommer Helge Barstad. Som landbruksminister innledet Løken en mer liberal praksis i tolkningen av jord- og konsesjonslovgivningen, og Løken og Barstad begynte bevisst å behandle vesentlig flere saker av denne typen selv. Ved utvidelsen av regjeringen med statsråder fra Kristelig Folkeparti og Senterpartiet måtte Løken vike plass for Finn T. Isaksen fra Senterpartiet, og Løken gikk dermed tilbake til Stortinget. Som parlamentariker var han medlem av Stortingets justiskomité sensommeren 1983, og var deretter medlem av Stortingets finanskomité frem til sin uttreden i 1993.
Foran Høyres landsmøte våren 1984 ble Løken nevnt som mulig ny viseformann i partiet. I forkant av stortingsvalget 1993 ordnet Løken, som da var Høyres skattepolitiske talsmann, en privat meningsmåling blant medlemmer av Hedmark Høyre for å finne ut om han burde søke gjenvalg til Stortinget. Uvisst om hva resultatet av meningsmålingen ble, bestemte Løken seg for å ikke søke gjenvalg til Stortinget, og stadfestet samtidig at han ville stille til valg til Europaparlamentet ved et eventuelt norsk EF-medlemskap.